b'\n_START_ARTICLE_\nWilhelm Georg Berger\n_START_SECTION_\nBiografie\n_START_PARAGRAPH_\nWilhelm Georg Berger a urmat studiile la Conservatorul din Bucure\xc8\x99ti, \xc3\xaentre anii 1948\xe2\x80\x931952, printre profesorii s\xc4\x83i num\xc4\x83r\xc3\xa2ndu-se Alexandru R\xc4\x83dulescu (viol\xc4\x83), Zeno Vancea (istoria muzicii), Ioan \xc8\x98erfezi (teorie \xc8\x99i solfegii), iar \xc3\xaen particular, a studiat vioara cu Cecilia Nitzulescu-Lupu \xc8\x99i Anton Adrian Sarva\xc8\x99. A activat ca violist \xc3\xaen Filarmonica \xe2\x80\x9eGeorge Enescu\xe2\x80\x9d din Bucure\xc8\x99ti \xc3\xaentre anii 1948\xe2\x80\x931958 \xc8\x99i \xc3\xaen Cvartetul de coarde al Uniunii Compozitorilor, \xc3\xaentre 1953-1958. \xc3\x8entre 1968-1989, a fost secretar al Uniunii Compozitorilor. \xc3\x8en 1991 a devenit membru corespondent al Academiei Rom\xc3\xa2ne, din acela\xc8\x99i an fiind \xc8\x99i profesor asociat la Academia de Muzic\xc4\x83 din Bucure\xc8\x99ti. A sus\xc8\x9binut numeroase emisiuni radiofonice \xc8\x99i de televiziune, concerte-lec\xc8\x9bii, conferin\xc8\x9be, comunic\xc4\x83ri \xc8\x99tiin\xc8\x9bifice at\xc3\xa2t \xc3\xaen \xc8\x9bar\xc4\x83 c\xc3\xa2t \xc8\x99i \xc3\xaen fosta R.D.G.. A publicat eseuri, studii \xc8\x99i articole \xc3\xaen publica\xc8\x9bii precum Muzica, Studii de muzicologie, Studii \xc8\x99i cercet\xc4\x83ri de istoria artei, Contemporanul, Secolul XX sau Rom\xc3\xa2nia literar\xc4\x83. A dirijat Filarmonici \xc8\x99i orchestre simfonice din Ia\xc8\x99i, Bra\xc8\x99ov, T\xc3\xa2rgu Mure\xc8\x99 \xc8\x99i Arad \xc8\x99i a f\xc4\x83cut parte din jurii na\xc8\x9bionale \xc8\x99i interna\xc8\x9bionale \xe2\x80\x93 la Bucure\xc8\x99ti, Li\xc3\xa8ge, Dresda \xc8\x99i Torino. A publicat edi\xc8\x9bia critic\xc4\x83 dedicat\xc4\x83 Sonatei bizantine pentru violoncel (viol\xc4\x83) solo de Paul Constantinescu, Bucure\xc8\x99ti, Ed. Muzical\xc4\x83, 1967. S-a stins din via\xc8\x9b\xc4\x83 la Bucure\xc8\x99ti, pe data de 8 martie1993. Spirit enciclopedic, Wilhelm Georg Berger este tipul creatorului erudit; compozitorul \xc8\x99i-a creat un stil individual, marcat de natura modal\xc4\x83 a limbajului s\xc4\x83u melodic \xc8\x99i armonic, de preferin\xc8\x9ba fa\xc8\x9b\xc4\x83 de dezvoltarea muzical\xc4\x83 \xc3\xaen forme ample, \xc3\xaen cicluri de mi\xc8\x99c\xc4\x83ri cu o alur\xc4\x83 monumental\xc4\x83. Crea\xc8\x9bia sa se sprijin\xc4\x83 pe un sistem muzical av\xc3\xaend ca punct de plecare al organiz\xc4\x83rii intona\xc8\x9bionale modal-armonice expresia numeric\xc4\x83 a \xe2\x80\x9esec\xc8\x9biunii de aur\xe2\x80\x9d, \xc8\x99irul lui Fibonacci, \xc3\xaen timp ce parametrii duratei \xc8\x99i timbrului ies de sub inciden\xc8\x9ba calculului numeric, fiind trata\xc8\x9bi liber.\n_START_SECTION_\nPremii\n_START_PARAGRAPH_\nA fost distins cu premiul Prin\xc8\x9bul Rainier III de Monaco, Monte Carlo (1964), Premiul I la Concursul interna\xc8\x9bional de compozi\xc8\x9bie pentru cvartete de coarde de la Li\xc3\xa8ge (1965), Premiul I la Concursul Interna\xc8\x9bional Regina Elisabeta de la Bruxelles (1966), \xc8\x99i a primit premii din partea Academiei Rom\xc3\xa2ne (\xc3\xaen 1966 \xc8\x99i 1985) \xc8\x99i U.C.M.R. (\xc3\xaen 1967, 1974, 1977, 1981 \xc8\x99i 1985). A fost distins cu Ordinul Meritul Cultural, cls.IV (1967), cls III (1969) \xc8\x99i cls. II (1974), \xc8\x99i cu Ordinul 23 August (\xc3\xaen 1979).'